บจ.เล็งซื้อบริษัทยุโรป
SCC-PTTGCชอบเทคโนโลยี ทอง-น้ำมัน-หุ้นทรุดถ้วนหน้า
9 มิ.ย. 2555

SCC-PTTGCชอบเทคโนโลยี ทอง-น้ำมัน-หุ้นทรุดถ้วนหน้า
วิกฤตยุโรปเป็นโอกาส ซื้อกิจการดีราคาถูก ได้เทคโนโลยีมาต่อยอดธุรกิจ มี 2-3 แห่งมาเสนอขายปูนซิเมนต์ไทย 
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า ขณะนี้มีบริษัทในยุโรป 2-3 แห่ง มาเสนอขายกิจการ และทางบริษัทก็ยังคงเจรจาซื้อกิจการต่างประเทศที่เป็นเป้าหมายอยู่ แต่การพิจารณาต้องเพิ่มความระมัดระวัง เนื่องจากปัญหาในยุโรปแย่ลงเรื่อยๆ และเศรษฐกิจของจีนก็ชะลอตัวลงจนธนาคารกลางต้องตัดสินใจปรับลดอัตราดอกเบี้ย 
“เราไม่ถึงกับชะลอการซื้อกิจการในต่างประเทศ แต่จะต้องดูให้ดียิ่งขึ้นแม้ว่าบริษัทเป้าหมายที่เราต้องการจะซื้อมีพื้นฐานที่ดีแต่ไม่รู้ว่าได้รับผลกระทบมากแค่ไหน ซึ่งในช่วงนี้จะต้องติดตามสถานการณ์อย่างใกล้ชิด เพราะมีโอกาสสูงขึ้นที่กรีซจะออกจากยูโร” นายกานต์ กล่าว
อย่างไรก็ตาม ปัญหาในยุโรปและเศรษฐกิจโลกที่เกิดขึ้นทำให้บริษัทมีโอกาสในการซื้อกิจการได้ในราคาที่ถูกลง และน่าสนใจมาก เพราะการออกไปลงทุนในยุโรปจะได้ความรู้ ได้เทคโนโลยีและได้คนเก่งๆ มาร่วมงาน สามารถนำมาต่อยอดและขยายธุรกิจได้มากขึ้นแต่ตลาดใหญ่ของบริษัทยังคงอยู่ในอาเซียน โดยเฉพาะอินโดนีเซีย 
นายกานต์ กล่าวว่า ในเดือนหน้าคณะกรรมการบริษัทจะมีการหารือแผนการลงทุนระยะกลาง 5 ปี โดยบริษัทมีฐานะการเงินและเงินสดเพียงพอกับการเข้าซื้อกิจการ และปัญหายุโรปไม่ได้ส่งผลกระทบต่อยอดส่งออกของบริษัทโดยตรง มีเพียงทางอ้อมผ่านทางบริษัทของลูกค้าเท่านั้น 
ทางด้านผลการดำเนินงานในไตรมาส 2 ยอดขายยังเติบโตได้ดี เดิน 4.1 แสนล้านบาท ได้แน่นอน รายได้จะดีกว่าในไตรมาสแรก เพราะส่วนต่างผลิตภัณฑ์ปิโตรเคมีดีขึ้น แต่กำไรอาจจะได้รับผลกระทบจากการขาดทุนจากสต๊อก หลังจากราคาน้ำมันในตลาดโลกปรับตัวลดลงอย่างรวดเร็ว แม้ว่าส่วนต่างราคาผลิตภัณฑ์จะปรับตัวดีขึ้น หลังราคานาฟทาที่เป็นวัตถุดิบสำคัญลดลงมาอยู่ที่ไม่เกิน 800 เหรียญสหรัฐ/ตัน จากที่อยู่ในระดับกว่า 900 เหรียญสหรัฐ/ตัน ในช่วงไตรมาสแรกที่ผ่านมา
อย่างไรก็ตาม แนวโน้มกำไรสุทธิในไตรมาส 3 จะดีขึ้น เพราะส่วนต่างราคาผลิตภัณฑ์จะโตได้เร็ว ขาดทุนจากสต๊อกจะน้อยลง 
นายประเสริฐ บุญสัมพันธ์ ประธานกรรมการ บริษัท พีทีที โกลบอล เคมิคอล (PTTGC) กล่าวว่า พีทีที โกลบอล เคมิคอล มีแผนออกไปลงทุนต่างประเทศ และเป็น GREEN PRODUCT ต้องใช้เทคโนโลยีชั้นสูงในการผลิต จึงสนใจเข้าไปลงทุนในสหรัฐอเมริกาและยุโรป เพื่อต้องการนำเทคโนโลยีกลับมาลงทุนในภูมิภาคนี้ เพราะทวีปเอเชียจะทำให้โลกเติบโตได้แต่ยังขาดเทคโนโลยีเท่านั้น เหมือนที่ประเทศจีนออกไปลงทุนแล้วนำเทคโนโลยีกลับมาพัฒนาอุตสาหกรรมและประเทศ 
นายพงศ์ศักดิ์ โล่ห์ทองคำ ประธานเจ้าหน้าที่บริหาร บริษัท เอสวีไอ (SVI) กล่าวว่า ขณะนี้ถือเป็นโอกาสที่ดีมากๆ ของบริษัทขนาดใหญ่ที่จะออกไปซื้อกิจการในยุโรปเพราะ กิจการขนาดใหญ่ที่ดีกำลังมีปัญหาและมีฐานะการเงินที่อ่อนแอ 
ทั้งนี้ การออกไปลงทุนนั้นก็สามารถซื้อผ่านหุ้นกู้แปลงสภาพเพราะขณะนี้ราคาตกลงมามากจึงเป็นโอกาสซื้อและค่อยแปลงสภาพเป็นหุ้นในภายหลังได้
สำหรับริษัท เอสวีไอ ก็สนใจไปซื้อกิจการในยุโรปแต่เป็นการซื้อโดยตรง บริษัทยังมีขนาดไม่ใหญ่พอที่จะซื้อผ่านหุ้นกู้ 
ด้านการลงทุน วันที่ 8 มิ.ย.ที่ผ่านมา ราคาของสินทรัพย์เสี่ยง ทั้งทองคำ น้ำมัน และตลาดหุ้นทั่วโลกปรับตัวลงแรงกัน ยกเว้นไทยที่ดัชนีขึ้นไปปิดที่จุดสูงสุดของวัน ระดับ 1,127.10 จุด บวก 8.57 จุด แต่มูลค่าการซื้อขายบางเฉียบ 18,631 ล้านบาท และต่างชาติซื้อเพียง 206 ล้านบาท ขณะที่ราคาทองคำแท่งรูดลงวันเดียวถึง 400 บาท 
มาร์เก็ตติง กล่าวว่า หุ้นไทยปรับตัวขึ้นสวนตลาดเอเชีย แต่มูลค่าการซื้อขายไม่ถึง 2 หมื่นล้านบาท เป็นสัญญาณที่ไม่ดีนัก ดัชนีจะมีโอกาสปรับตัวลงได้ในสัปดาห์หน้าหลังจากนักลงทุนหันไปลงทุนเงินเหรียญสหรัฐทำให้ค่าเงินบาทอ่อนลงอีกครั้ง เพราะตลาดผิดหวัง ธนาคารกลางสหรัฐอเมริกา (เฟด) ไม่มีมาตรการอะไรออกมาและยังเป็นห่วงว่าเศรษฐกิจสหรัฐจะได้รับผลกระทบจากวิกฤตยุโรปด้วย